text: Kramme-video nået ud til næsten 100.000
  26 februar 2015 kl. 11.40
  Den 19-årige Zerak Satari opfordrede tirsdag forbipasserende i Sønderborg til at give ham et kram, hvis de stolede på ham. Det gjorde de, og nu er videoen af hans mange kram nået ud til næsten 100.000 på nettet.
  90.314. Så mange gange er 19-årige Zerak Sataris krammevideo blevet set på Facebook i skrivende stund. Dertil kommer de 4380, som har set den på hans YouTube-kanal.
  Videoen viser den unge mand stående med armene ud til siden og bind for øjnene. På et skilt ved siden af ham har han skrevet "Jeg er muslim, men jeg bliver stemplet som terrorist i Danmark. Jeg stoler på dig. Stoler du på mig? Så giv mig et kram."
  Det gav Zerak Satari over 50 kram fra tilfældige forbipasserende. Hele sceancen blev optaget af hans venner, og det blev til en video, som Zerak Satari tirsdag oploadede på YouTube og på sin Facebook-profil. Og i løbet af kun to dage har altså næsten 100.000 mennesker set videoen.
  